bluuebunny/crossref_metadata_2025 huggingface dataset:
Ο ρόλος του φύλου (εκπαιδευτικού και μαθητή) στην εκπαιδευτική διαδικασία
Authors: Χαμπίδης Θεόδωρος
Published: August 2021

Το σχολείο ως ένα κοινωνικό πλαίσιο δράσης δε θα μπορούσε να μην επηρεάζεται από το φύλο, καθώς αυτό αποτελεί έναν από τους πιο βασικούς παράγοντες κοινωνικής ταξινόμησης. Άλλωστε, το φύλο είτε ως αντίληψη σχετικά με τους ρόλους των ανδρών και των γυναικών, είτε ως στερεότυπο, είτε ως παράγοντας που διαμορφώνει στάση ή όπως αλλιώς θεωρηθεί συνιστά ένα στοιχείο που διαφαίνεται πως επιδρά άμεσα ή έμμεσα στις εκτιμήσεις των ανθρώπων. Ο ρόλος, ωστόσο, του σχολείου ως ενός κοινωνικοποιητικού φορέα αναπόφευκτα αναδεικνύει τη σπουδαιότητα του αντίστοιχου ρόλου των εκπαιδευτικών, εφόσον αυτοί/ες είναι πρωταγωνιστικά εμπλεκόμενοι στο αλληλεπιδραστικό πλαίσιο λειτουργίας σε μια σχολική τάξη. Η παρούσα διδακτορική διατριβή αποσκοπεί στη διερεύνηση των αντιλήψεων των εκπαιδευτικών σε αυτό ακριβώς το πολυδιάστατο ζήτημα, το ρόλο του φύλου στην εκπαιδευτική διαδικασία. Ορισμένες αρχές που αποτέλεσαν τις αφετηρίες για τον ερευνητικό προβληματισμό ήταν το γεγονός ότι σήμερα πλέον είναι διάχυτη η αντίληψη περί της αναγκαιότητας επιβολής της κοινωνικής δικαιοσύνης στα πλαίσια της αρμονικής συνύπαρξης, ότι η αρχή της ισότητας των φύλων στην κοινωνία και τον εκπαιδευτικό χώρο θεωρείται ένας κανόνας εν πολλοίς σε ισχύ, ότι έχουν ήδη εφαρμοστεί προγράμματα που έχουν αναδείξει το έλλειμμα στην έμπρακτη εφαρμογή της ισότητας των φύλων στην εκπαίδευση, αλλά και εν τέλει ότι η διδασκαλία παραμένει ένας δίαυλος προώθησης των στερεοτύπων του φύλου. Αυτό που απομένει, λοιπόν, στην παρούσα φάση της νομοθετικής, ιδεολογικής και θεσμικής ωρίμανσης των σημερινών συνθηκών είναι να διερευνηθεί ο βαθμός στον οποίο οι εκπαιδευτικοί συνειδητοποιούν ότι κατά την εκπαιδευτική διαδικασία συνεχίζουν να παρεισφρέουν οι μικροανισότητες του φύλου. Άρα, αυτό που στη σημερινή εποχή προκαλεί ιδιαίτερα όσον αφορά τους/τις εκπαιδευτικούς είναι η διάσταση ανάμεσα στη θεωρητική παραδοχή της αναγκαιότητας ισχύος της αρχής της ισότητας των φύλων και στην επικράτηση των στερεοτύπων του φύλου σε βασικούς τομείς των αντιλήψεων των εκπαιδευτικών, όπως οι διδακτικές πρακτικές τους, οι επιδόσεις των μαθητών/τριών και η μαθητική συμπεριφορά. Αυτή η διάσταση ανάμεσα σε ό,τι θεωρητικά παραδέχονται οι εκπαιδευτικοί ως αναγκαιότητα και σε ό,τι έμπρακτα προωθείται κατά τη διδασκαλία είναι που σηματοδοτεί την ανάγκη για επαναπροσδιορισμό του προβληματισμού σχετικά με το ρόλο του φύλου στην εκπαίδευση μέσα από διαστάσεις ερευνητικά ήδη γνωστές αλλά και άγνωστες ακόμη για την ελληνική πραγματικότητα. Στο σύνολό τους αρκετές από αυτές τις διαστάσεις είναι που δικαιολογούν την αναζωπύρωση του συναφούς ερευνητικού ενδιαφέροντος, καθώς ο κίνδυνος διείσδυσης του νεοσεξισμού στις αντιλήψεις των εκπαιδευτικών είναι πλέον ορατός.
Μελέτη της δομής καλιούχων αστρίων από πυριγενή πετρώματα της Βορείου Ελλάδος με φασματοσκοπία υπερύθρου με μετασχηματισμούς Fourier (FTIR) και με περιθλασιμετρία κόνεως ακτίνων-Χ (XRD)
Authors: Θεοδόσογλου Ελένη
Published: August 2021

Οι K-ούχοι άστριοι είναι μέλη της ομάδας των αστρίων. Η δομή τους αποτελείται από ένα τρισδιάστατο ικρίωμα τετραέδρων Si και Al. Οι 3 από τις 4 τετραεδρικές θέσεις της μοναδιαίας κυψελίδας τους καταλαμβάνονται από Si, ενώ η τέταρτη από Al. Η υψηλής θερμοκρασίας μορφή KAlSi3O8, το σανίδινο (Sa), κρυσταλλώνεται στο μονοκλινές σύστημα (C2/m), ο χαμηλής θερμοκρασίας μικροκλινής (Mi) στο τρικλινές (C ), με ενδιάμεσο μέλος, το ορθόκλαστο (Or). Οι περιοχές δειγματοληψίας καλύπτουν όλο το φάσμα της δομικής τους κατάστασης κι εντοπίζονται στις εμφανίσεις πυριγενών πετρωμάτων της Β. Ελλάδας. Ο διαχωρισμός των Κ-ούχων αστρίων έγινε με τέτοιο τρόπο, ώστε να είναι όσο το δυνατόν αμιγείς Κ-ούχες φάσεις. Η μελέτη τους με XRPD έδειξε ότι τα 95 εξεταζόμενα δείγματα διακρίνονται σε 29 Sa, 24 Or και 42 Mi. Επίσης, υπολογίστηκε ο βαθμός τρικλινικότητάς τους (Δ), οι κυψελιδικές τους παράμετροι κι η πιθανότητα κατάληψης των Τ θέσεων από το κατιόν του Al. Διαφορετικές τιμές κυψελιδικών παραμέτρων προέκυψαν με τη χρήση διαφορετικών αρχικών κυψελιδικών παραμέτρων ή διαφορετικού αριθμού ανακλάσεων. Από τη μελέτη των φασμάτων FTIR προέκυψε ότι όλα τα δείγματα εμφανίζουν κοινά χαρακτηριστικά σε συγκεκριμένες περιοχές. Παρατηρήθηκε αύξηση της οξύτητας και του αριθμού των κορυφών με αύξηση του βαθμού της ταξινομημένης διάταξής τους. Αν και κάθε είδος Κ-ούχου αστρίου παρουσιάζει όμοια κοινά χαρακτηριστικά, μεταξύ των τριών ειδών παρατηρούνται διαφοροποιήσεις. Τα Sa παρουσιάζουν 8 διευρυμένες κορυφές, τα Or 9 κορυφές και 2 shoulder, ενώ οι Mi 12 οξείες κορυφές. Παρατηρείται ότι 2 κορυφές, στα 548 και 638cm-1, μετατοπίζονται με την αύξηση του βαθμού ταξινομημένης διάταξης στα 536 και 647cm-1. Βρέθηκε ότι η θέση των δύο κορυφών κι ο λόγος τους σχετίζονται με το βαθμό ταξινομημένης διάταξης των Κ-ούχων αστρίων με γραμμικές εξισώσεις και πολύ καλούς συντελεστές συσχέτισης, όπως επίσης και με το λόγο των κυψελιδικών παραμέτρων b/c και των ανακλάσεων των επιπέδων 2θ 060/ 04, ενώ η παράμετρος t10 με εκθετικές. Δε βρέθηκε αντιστοιχία στη θέση των κορυφών με τις παραμέτρους t1m, a και τη γωνία 2θ 01. Εκτιμήθηκε γραφικά η θερμοκρασία που αντιστοιχεί στη δομική κατάσταση των Κ-ούχων αστρίων και συσχετίσθηκε με τις θέσεις και το λόγο των δύο κορυφών με γραμμικές εξισώσεις και πολύ καλό συντελεστή συσχέτισης. Συνεπώς, τα χαρακτηριστικά των φασμάτων FTIR μπορούν να παρέχουν πληροφορίες για το είδος του Κ-ούχου αστρίου, τη δομική κατάστασή του, αλλά και τη θερμοκρασία της δομικής του κατάστασης.
Συμβολή στην εκτίμηση της κατανάλωσης ενέργειας σε συστήματα θέρμανσης και κλιματισμού στην Ελλάδα με τη χρήση μεθόδων απλής και πολλαπλής μέτρησης
Authors: Παπακώστας Κωνσταντίνος
Published: August 2021

Η παρούσα εργασία συμβάλλει στην εκτίμηση των ενεργειακών αναγκών συστημάτων θέρμανσης και κλιματισμού στην Ελλάδα, με έμφαση στην ανάπτυξη μεθοδολογίας για την προσομοίωση και την ενεργειακή αξιολόγηση των συστημάτων αυτών με μεθόδους απλής και πολλαπλής μέτρησης και στην υποστήριξη των μεθόδων αυτών με κατάλληλα μετεωρολογικά και ενεργειακά δεδομένα για διάφορες ελληνικές πόλεις.Στην εργασία αναπτύσσονται αλγόριθμοι για την εφαρμογή των μεθόδων βαθμοημερών με μεταβλητή βάση (variable base degree day method) και των μεθόδων συχνοτήτων θερμοκρασιών (bin method και modified bin method) σε συστήματα θέρμανσης και κλιματισμού. Με έρευνα της συμπεριφοράς των ενοίκων σε ελληνικές κατοικίες εξάγονται για πρώτη φορά στοιχεία για τον υπολογισμό των εσωτερικών πηγών ενέργειας σε κατοικίες, τα οποία μπορούν να χρησιμοποιηθούν στις μεθόδους απλής και πολλαπλής μέτρησης. Με στατιστική επεξεργασία ή από αξιόπιστο μοντέλο εκτίμησης υπολογίζονται τα κατάλληλα μετεωρολογικά δεδομένα για τη χρήση της μεθόδου βαθμοημερών σε διάφορες ελληνικές περιοχές ενώ με στατιστική επεξεργασία ωριαίων μετρήσεων μιας δεκαετίας υπολογίζονται τα κατάλληλα θερμοκρασιακά δεδομένα για τη χρήση των μεθόδων συχνοτήτων θερμοκρασιών στις πόλεις των Αθηνών και της Θεσσαλονίκης. Με την παρουσίαση των αποτελεσμάτων σε μορφή που να μπορεί να χρησιμοποιηθεί από οποιοδήποτε μηχανικό, η εργασία αυτή αποτελεί τμήμα της απαραίτητης υποδομής καθώς και εγχειρίδιο πληροφορίας για τον ενεργειακό σχεδιασμό κτιρίων και εγκαταστάσεων σε εθνικό επίπεδο.
Επιλογή θεραπευτικής παρέμβασης για ταχεία διόρθωση της σιδηροπενικής αναιμίας σε ασθενείς με τελικού σταδίου καρδιακή ανεπάρκεια
Authors: Καλδάρα Ελισσάβετ
Published: August 2021

Εισαγωγή. Η αναιμία αποτελεί μια συχνή συνοσηρότητα της χρόνιας καρδιακής ανεπάρκειας με δυσμενή επίδραση στην πρόγνωση των ασθενών ενώ η βαρύτητα της έχει συσχετιστεί με την λειτουργική κλάση των ασθενών και με την ικανότητά τους για άσκηση. Οι ασθενείς με τελικού σταδίου καρδιακή ανεπάρκεια είναι επιρρεπείς στην ανάπτυξη σιδηροπενίας είτε μέσω μειονεκτικής απορρόφησης σιδήρου είτε μέσω αδυναμίας χρησιμοποίησης του από τον μυελό των οστών καθιστώντας την σιδηροπενία την πιο συχνή αιτία αναιμίας στην καρδιακή ανεπάρκεια. Παρά την αναγνώριση του ρόλου της αναιμίας ως προγνωστικού δείκτη, κατευθυντήριες οδηγίες ως προς την επιλογή και εφαρμογή θεραπευτικής στρατηγικής δεν έχουν θεσπιστεί. Σκοπός της παρούσας μελέτης είναι η σύγκριση της αποτελεσματικότητας του συνδυασμού ενδοφλέβιας χορήγησης σιδήρου με υποδόρια χορήγηση δαρμποετίνης Α έναντι της ενδοφλέβιας χορήγησης μόνο σιδήρου ως προς το βαθμό και τη ταχύτητα διόρθωσης της αναιμίας σε ασθενείς με τελικού σταδίου καρδιακή ανεπάρκεια και σιδηροπενική αναιμία. Μέθοδοι. 30 ασθενείς με τελικού σταδίου καρδιακή ανεπάρκεια και σιδηροπενική αναιμία τυχαιοποιήθηκαν σε εβδομαδιαία ενδοφλέβια χορήγηση σιδήρου και υποδόρια χορήγηση δαρμπεμποετίνης Α (300mg και 50 mcg αντίστοιχα, ομάδα A, ν=14) και σε εβδομαδιαία ενδοφλέβια χορήγηση σιδήρου (300mg, ομάδα B, ν=16). Η διάγνωση της σιδηροπενίας ετέθη από την εξέταση μυελικού επιχρίσματος Αποτελέσματα. Η μέση ηλικία των ασθενών στην Ομάδα Α ήταν 55,3±11 έναντι 59,1 ±12,3 έτη στην Ομάδα Β (P=ns). Η μέση τιμή της λειτουργικής κλάσης κατά ΝΥΗΑ, του κλάσματος εξωθήσεως ήταν 3,5±0,6 vs 3,1±0,1, 22,2±6,7 vs 25,6±6,7 % (P=ns) αντίστοιχα για τις δύο ομάδες ενώ η μέση τιμή αιμοσφαιρίνης, φερριτίνης και κρεατινίνης ορού κατά την έναρξη της θεραπείας ήταν 10,6±0,9 vs 10,9±1,1gr/dl , 121,1±114,2 vs 139,8±163,9 ng/lt και 1,3±0,5 vs 1,4±0,5 mg/dl (P=ns) για τις δύο ομάδες αντίστοιχα. Σημαντική και παρόμοια αύξηση της τιμής της αιμοσφαιρίνης παρατηρήθηκε από την δεύτερη εβδομάδα θεραπείας και στις δύο ομάδες [ομάδα A: 10,6±0,9 vs 11,2±1,1 gr/dl (p =0,013), ομάδα B: 10, 6±0, 9 vs11, 2±1,1gr/dl (p =0,013)]. Τρεις μήνες μετά την ολοκλήρωση της θεραπείας η τιμή της αιμοσφαιρίνης παραμένει αυξημένη στον ίδιο βαθμό και στις δυο ομάδες.[ομάδα A: 13±1,1vs12,9±0,7gr/dl (p=0,898), ομάδα B: 12, 6±1vs13,2±0,6gr/dl (p=0,093)] Συμπέρασμα. Η ενδοφλέβια χορήγηση σιδήρου είναι εξίσου αποτελεσματική θεραπεία ως προς την ταχύτητα και τον βαθμό διόρθωσης της αναιμίας σε ασθενείς με σιδηροπενική αναιμία και καρδιακή ανεπάρκεια με τον συνδυασμό σιδήρου και δαρμποετίνης Α .
Η Ιστιαϊκή επικράτεια στη Βόρεια Εύβοια
Authors: Ριτσώνης Άγγελος
Published: August 2021

Histiaia is mentioned twice in the period of epic poetry as an independent political body with ideological criteria and institutions rooted in a rich religious mythology that drew deeply on its Ionian inheritance and foundation. The present study offers a thorough investigation of Histiaia‘s historical course during the period from the eighth century BC until the later Roman period. The significance for Hellenism of the naval battle of Artemisium was decisive despite the violent destruction of Histaia‘s demes. Subsequently, Histaia acquired a metropolitan character with many cultural institutions and a clear mode of self-government, taking as its primary objective the enforcement of the institutional conditions agreed by its six phyles, of which the Aeinaftes and Mekistis are known to us today. After the city had the status of an Athenian cleruchy for approximately forty years, it returned embittered to the political formation of the Greek city-states. The effort to detect archaeological and topographic data of the forty-three cities, which together delimit their geographical range, and identify the location of Classical Histiaia in the pre-cleruchy period is one of the objectives of this study. Among other topics discussed are the excavation sites of three large demes, first in order to identify urban elements that reveal the formation of the metropolis and its mode of activity, and second to investigate the historical topography from the Geometric era until the Roman imperial period across the entire territory under Histiaia‘s control. Also demonstrated in this study is that in addition to information about the geomorphological relief extractable from both coastal and mountainous areas, as well as the historical outline drawn from ancient sources, we can also glean detailed knowledge of architectural influences and the origins of the funerary monuments that reveal the history of the urban fabric, as do also the sculptural works associated with it. Furthermore, this study deals with the epigraphical evidence relating to the institutions of the city and particularly those of the territory of Histiaia that were instrumental in the promotion of political-economic conditions which would in turn nurture peace in the region of Euboea. Histiaia‘s governing system, epigraphical evidence and monetary policy is presented in such a way as to accommodate new evidence the will emerge that in the future to strengthen the research axis established here for the study of the political system that prevailed in northern Euboea for at least three centuries.
Ορισμός και εφαρμογή δεικτών αξιοπιστίας σε πληροφοριακά δίκτυα και ανάπτυξη λογισμικού υποστήριξης
Authors: Τσόπελας Παναγιώτης
Published: August 2021

Η θεωρία της αξιοπιστίας που έχει εφαρμοστεί στην εκτίμηση της απόδοσης μηχανικών, ηλεκτρικών αλλά και άλλων συστημάτων χρησιμοποιείται στην παρούσα διατριβή για την παραγωγή μιας σειράς δεικτών αξιοπιστίας για τηλεπικοινωνιακά δίκτυα. Οι δείκτες αυτοί που βασίζονται στην μοντελοποίηση με Μαρκοβιανές αλυσίδες και στην εφαρμογή σύγχρονων τεχνικών επίλυσης γραμμικών συστημάτων, βοηθούν στην εκτίμηση των επιδόσεων μιας σειράς συνδεδεμένων δικτυακών πόρων λαμβάνοντας υπ' όψιν την δυναμική τους σε σχέση με δύο επίπεδα: Την εκτίμηση της απώλειας των διακινούμενων δεδομένων σε ένα δίκτυο υπό την προϋπόθεση ότι αυτό θα συνεχίσει να λειτουργεί υπό την υπάρχουσα διαμόρφωση και την μελέτη της αλληλεπίδρασης παραγόντων όπως οι διακοπές λειτουργίας σε σχέση με τον πραγματικό όγκο δεδομένων που διακινούνται ή την εκτίμηση που σχηματίζουν οι χρηστές όσον αφορά τις παρεχόμενες προς αυτούς δικτυακές υπηρεσίες. Στα πλαίσια της έρευνας αναπτύχθηκε ένα λογισμικό που υπολογίζει τους δείκτες αξιοπιστίας οι οποίοι ορίστηκαν και παρουσιάζεται ένας οδηγός σχετικά με το πως κάνοντας χρήση δεδομένων που συλλέγονται από τον πραγματικό χώρο μπορούμε να εντοπίσουμε τις προβληματικές μονάδες ενός δικτύου, να προτείνουμε λύσεις για την βελτίωση της επικοινωνίας και να αξιολογήσουμε μια σειρά εναλλακτικών επενδύσεων.
Συναισθηματική υπολογιστική και εκπαίδευση
Authors: Κλάδος Μανούσος
Published: August 2021

Το μαθηματικό άγχος μπορεί να οριστεί ως το συναίσθημα της αποστροφής ή του φόβου των μαθηματικών σε καθημερινές ή ακαδημαϊκές δραστηριότητες. Οι γνωστικές επιπτώσεις του μαθηματικού άγχους έχουν μελετηθεί αρκετά και έχουν αποκαλύψει πως το μαθηματικό άγχος επηρεάζει σημαντικά τα πολύπλοκα μαθηματικά προβλήματα, όπως νοερούς υπολογισμούς διψήφιων αριθμών, εξαιτίας της επιρροής του στην μνήμη εργασίας. Η σχέση μεταξύ μαθηματικού άγχους και μνήμης εργασίας έχει μελετηθεί αρκετά σε συμπεριφορικό επίπεδο, αλλά θα πρέπει να μελετηθεί περισσότερο σε νευροφυσιολογικό επίπεδο. Η νευροβιολογική βάση του μαθηματικού άγχους άρχισε να κεντρίζει το επιστημονικό ενδιαφέρον πρόσφατα και ακόμα δεν υπάρχει κάποια μελέτη η οποία να αποσαφηνίζει την σχέση του μαθηματικού άγχους με την μνήμη εργασίας. Αυτή είναι η πρώτη μελέτη που σκοπεύει να ερευνήσει τις νευροφυσιολογικές συνιστώσες του μαθηματικού άγχους και τις επιδράσεις του στην μνήμη εργασίας. Για τον λόγο αυτό χρησιμοποιήσαμε πολυκάναλες ηλεκτροεγκεφαλογραφικές καταγραφές με σκοπό να μελετήσουμε τις μεταβολές που επιφέρει το μαθηματικό άγχος τόσο σε επίπεδο πηγών όσο και σε επίπεδο ηλεκτροδίων, καθώς και στην οργάνωση των δικτύων λειτουργικ συνδεσιμότητας του εγκεφάλου. Τα αποτελέσματα μας έδειξαν πως τα άτομα που έχουν μαθηματικό άγχος ενεργοποιούν κέντρα που σχετίζονται με τον πόνο και τα αρνητικά συναισθήματα, ενώ εμφανίζουν και αποδιοργανωμένα δίκτυα
Το δίλημμα ελευθερία ή ασφάλεια στην ανάπτυξη της κοινωνικής ζωής και η περιστολή δικαιωμάτων και ελευθεριών
Authors: Μαυρίδης Συμεών
Published: August 2021

Ο σκοπός της έρευνας είναι να εξεταστεί κατά πόσο είναι υπαρκτό το δίλημμα μεταξύ της ελευθερίας και της ασφάλειας και πώς και αν συνδέεται αυτό με την περιστολή των δικαιωμάτων. Επιπλέον, αν κάποια θεμελιώδης έννοια επικρατεί έναντι της άλλης, πού αποσκοπεί η συνεχής αναπαραγωγή του εν λόγω διλήμματος, ιδίως τη σύγχρονη εποχή, καθώς και πού τελικά εδράζεται η περιστολή των δικαιωμάτων και ελευθεριών. Η μέθοδος της υπό εξέταση έρευνας είναι μέσω βιβλιογραφικής διερεύνησης τόσο όσον αφορά τις παγκοσμιοποιημένες διεθνείς εξελίξεις όσο και στην περίπτωση της Ελλάδος. Η έρευνα που διενεργείται είναι ιστορική, φιλοσοφική, κοινωνιολογική και νομική. Από την έρευνα προέκυψε ότι η ελευθερία, η ασφάλεια και τα δικαιώματα αποτελούν αόριστες έννοιες με δύσκολα εξακριβώσιμο υπόβαθρο. Γενικά, ανάμεσα στην ελευθερία και την ασφάλεια δεν υπάρχει δίλημμα διότι η ελευθερία πέραν της αυστηρώς νομικής εξωτερικής πλευράς εγκολπώνει και την εσωτερική, φιλοσοφική, πνευματική διάσταση η οποία διατρέχει τους αιώνες αδιαλείπτως από την αρχαία ελληνική και ρωμαϊκή γραμματεία μέχρι και την καθιέρωση του χριστιανισμού στην Ευρώπη και τη γενικότερα τη Δύση. Η επικράτηση του χριστιανισμού από τον 4ο αιώνα μ.Χ. μέχρι και τον 18ο δεν μπορεί να παρακαμφθεί παρά τον αστικό νομικό συνταγματισμό και την αναμφισβήτητη επιρροή του Διαφωτισμού. Από την άλλη, όμως, αν εξετάσουμε τη σχέση της ελευθερίας με την ασφάλεια μόνο ως προς τη νομική τους πλευρά μπορούμε να πούμε ότι ναι, υπάρχει δίλημμα. Στο δίλημμα αυτό επικρατεί η ασφάλεια α) κυρίως λόγω του εξαιρετικού δικαίου της κατάστασης ανάγκης καθώς και β) λόγω της αυξημένης ισχύος διεθνών συνθηκών όπως η ΕΣΔΑ (βλ. αρ. 15), το ΔΣΑΠΔ (βλ. αρ. 4) και η ΑΣΔΑ (βλ. αρ. 27) όπου έχουν θεσπιστεί ειδικές προστατευτικές ρήτρες ξεκάθαρα υπέρ της ασφάλειας. Δηλαδή, νομικώς, η έννοια της ελευθερίας και της ασφάλειας είναι αντιθετικές.Στην ανωτέρω συλλογιστική το κρίσιμο σημείο είναι η αξιολόγηση της έννοιας της κυριαρχίας. Η υπεροχή της ασφάλειας γίνεται ορατή από το γεγονός της νομικής δυνατότητας επιβολής των εξαιρετικών νομοθετικών μέτρων ασφάλειας, άποψη που σχετίζεται με τη βίωση της ελευθερίας ως μη κυριαρχίας, δηλαδή ως απουσίας, κινδύνου επιβολής τέτοιων νόμων.Το δίλημμα αναπαράγεται συνεχώς στα επιστημονικά φόρα διότι όντως από τα μέσα της δεκαετίας του ‘80 παγκοσμίως παρατηρείται τόσο μια υποχώρηση του αισθήματος προσωπικής ασφάλειας όσο και μια αύξηση γενικευμένης αβεβαιότητας, κατάσταση που εξετάστηκε είτε μέσω της κοινωνίας της διακινδύνευσης είτε μέσω της ανάδυσης του κράτους πρόληψης είτε μέσω της κατασκευής ενός θεμελιώδους δικαιώματος στην ασφάλεια.Δυστυχώς, τα ανθρώπινα δικαιώματα συνεχώς περικόπτονται όπως και οι δικονομικές ποινικές εγγυήσεις. Το λεγόμενο δυτικό κράτος δικαίου βρίσκεται σε αμυντική διάταξη και συστολή διότι το βάρος από τις κυβερνήσεις δεν δίνεται στην εξέταση των αιτίων των προβλημάτων όσο στην εξωτερική διαχείρισή τους, όπως με το δόγμα της μηδενικής ανοχής, με τις νέες επικίνδυνες τάξεις και την κατίσχυση της τρομοκρατίας
Εκπαίδευση και εφηβεία
Authors: Χριστοδούλου Μιχαήλ
Published: August 2021

Η εργασία αυτή είναι μια μελέτη για τον τρόπο σχηματισμού της εφηβικής ταυτότητας και έχει στόχο να εγκαινιάσει ένα ψυχο-κοινωνιολογικό μοντέλο για την κατανόησή της. Μέχρι τώρα συνηθίσαμε να μιλάμε για τον έφηβο μέσα από μια βιο-αναπτυξιακή προοπτική μέσω της οποίας επιχειρείται να εξηγηθεί το σύνολο της συμπεριφοράς του, από τον επαγγελματικό του προσανατολισμό και τις σχολικές του επιδόσεις μέχρι τις χρήσεις του ελεύθερου χρόνου του. Την ίδια στιγμή, για καιρό τα περισσότερα ρεύματα της κοινωνικής θεωρίας είτε έδειχναν μια απροθυμία να εννοιολογήσουν την υποκειμενικότητα είτε το έκαναν με αναγωγιστικούς όρους. Σκοπός της παρούσας έρευνας είναι να συγκρίνει τον τρόπο ζωής, τις συνήθειες και τις αντιλήψεις των εφήβων μαθητών/τριών που φοιτούν σε Γενικά, Τεχνικά και Πειραματικά λύκεια μεγάλου Νομού της χώρας και να αναδείξει αφενός τις όποιες ομοιότητες και διαφορές στον τρόπο που αυτές οι διαφορετικές ομάδες εφήβων νοηματοδοτούν και βιώνουν πρόσωπα και πράγματα της καθημερινότητάς τους και αφετέρου τις πρακτικές λογικές που οργανώνουν τους κόσμους τους. Ο προβληματισμός μας έγκειται στο να δούμε πώς μέσα στις αφηγήσεις που οικοδομούν οι έφηβοι εγγράφονται θεσμικές (π.χ. σχολικές, οικογενειακές, ταξικές) διεργασίες, πολιτισμικές αξίες (π.χ. σχέση με σχολική γνώση, φιλοδοξίες, ενδιαφέροντα) και βιογραφικές διαδρομές (π.χ. μετάβαση από γυμνάσιο σε τεχνικό ή γενικό λύκειο) και πώς αυτά τα τρία επίπεδα ανάλυσης (δομής, κουλτούρας, βιογραφίας) σχηματοποιούν τις αφηγήσεις του εαυτού τους και τις αξιώσεις ταυτότητας που οικοδομούν. Αντλώντας από την παράδοση της Συμβολικής Αλληλεπίδρασης και την έννοια του habitus του Bourdieu, η έρευνά μας θέτει σε κίνηση μια ποιοτική μεθοδολογία που έχει στο επίκεντρό της την βιογραφική-αφηγηματική συνέντευξη για την άντληση των δεδομένων και την επεξεργασία τους. Μέσα από μια διετή και εντατική έρευνα πεδίου, φάνηκαν να αναδύονται τέσσερις τύποι (με τη Βεμπεριανή έννοια του όρου) κοινωνικού εαυτού, καθένας από τους οποίους συγκροτείται στη βάση μιας αμφιθυμίας που οφείλει την οργάνωσή της στα βιογραφικά αποθέματα γνώσης των κοινωνικών κόσμων που ζουν και μεγαλώνουν οι έφηβοι. Θέση μας είναι ότι η έννοια αυτή της αμφιθυμικής βιογραφικής ταυτότητας μπορεί να αποτελέσει ένα χρήσιμο αναλυτικό εργαλείο όχι μόνο για την κατανόηση της εξέλιξης της ταυτότητας των εφήβων έτσι όπως αυτή ξεδιπλώνεται στον αντιφατικό και πολύπλοκο κόσμο της εποχής μας αλλά και για την χάραξη μιας εκπαιδευτικής πολιτικής για τη Συμβουλευτική και τον Επαγγελματικό Προσανατολισμό στη δευτεροβάθμια εκπαίδευση.
Κοινωνική οικονομία και κοινωνική επιχειρηματικότητα στην Ελλάδα
Authors: Κώστας Αντώνιος
Published: August 2021

Αντικείμενο της διδακτορικής διατριβής είναι η κοινωνική οικονομία και η κοινωνική επιχειρηματικότητα. Σκοπός της είναι η διερεύνηση του κατά πόσο οι οργανώσεις της κοινωνικής οικονομίας και οι κοινωνικές επιχειρήσεις ειδικότερα, μπορούν να συμβάλλουν στην ενίσχυση της απασχόλησης και την τοπική ανάπτυξη στην Ελλάδα, με την υποστήριξη των ευρωπαϊκών θεσμών. Ειδικότερα, εξετάστηκε η συμβολή των κοινωνικών επιχειρήσεων στη στήριξη της επιχειρηματικότητας και την ενίσχυση της απασχόλησης ευπαθών ομάδων πληθυσμού σε τοπικό επίπεδο. Μεθοδολογικά, μελετήθηκαν η ακαδημαϊκή και η επιστημονική βιβλιογραφία, επίσημα έγγραφα της Ευρωπαϊκής Ένωσης καθώς και ευρωπαϊκές και εθνικές έρευνες και μελέτες. Για τις ανάγκες της έρευνας, πρώτον, αξιολογήθηκαν μελέτες για την κοινωνική επιχειρηματικότητα στην Ελλάδα, δεύτερον, εξετάστηκε το έργο ενός ευρωπαϊκού προγράμματος δημιουργίας κοινωνικών επιχειρήσεων σε τοπικό επίπεδο και, τρίτον, διερευνήθηκε η κατάσταση των οργανώσεων της κοινωνικής οικονομίας και οι ανάγκες ανάπτυξης δράσεων κοινωνικής επιχειρηματικότητας στο Δήμο Καβάλας. Στο πρώτο κεφάλαιο παρουσιάζονται οι αιτίες που συνέβαλαν στην ανάδυση της κοινωνικής οικονομίας και της κοινωνικής επιχειρηματικότητας και διατυπώνονται εννοιολογικοί προσδιορισμοί και βασικά χαρακτηριστικά τους. Ακολούθως, αναλύονται τα χαρακτηριστικά των οργανώσεων της κοινωνικής οικονομίας και των κοινωνικών επιχειρήσεων, οι κοινωνικοοικονομικοί στόχοι τους καθώς και η οπτική της Ευρωπαϊκής Ένωσης. Το δεύτερο κεφάλαιο εξετάζει τη σημασία των οργανώσεων της κοινωνικής οικονομίας και των κοινωνικών επιχειρήσεων στην Ελλάδα και παρουσιάζεται η συμβολή των ευρωπαϊκών δράσεων και προγραμμάτων για την ανάπτυξη του τομέα της κοινωνικής οικονομίας, την τοπική ανάπτυξη και τη στήριξη της απασχόλησης στη χώρα μας. Επίσης, στο ίδιο κεφάλαιο αναλύεται και το υπάρχον θεσμικό πλαίσιο της Ελλάδας. Στο τρίτο κεφάλαιο περιγράφονται μελέτες για τις κοινωνικές επιχειρήσεις σε τοπικό επίπεδο στη χώρα μας, εξετάζεται η συμβολή ενός ευρωπαϊκού προγράμματος κοινωνικής οικονομίας τοπικής παρέμβασης και παρουσιάζονται τα αποτελέσματα της έρευνας πεδίου για την ανάπτυξη κοινωνικής επιχειρηματικότητας συγκεκριμένα στο Δήμο Καβάλας. Η εργασία ολοκληρώνεται με τη σύνθεση των βασικών συμπερασμάτων της διατριβής, υπό το πρίσμα της αρχικής υπόθεσης εργασίας.
Το προφίλ του έλληνα εκπαιδευτικού της πρωτοβάθμιας εκπαίδευσης και η επίδραση στο έργο του
Authors: Συμεωνίδου Άννα
Published: August 2021

Αντικείμενο της παρούσας ποσοτικής έρευνας, μεθόδου επισκόπησης πεδίου, υπήρξε η διερεύνηση του προφίλ των εκπαιδευτικών της πρωτοβάθμιας εκπαίδευσης και πώς αυτό επηρεάζει το έργο του, η οποία έγινε με τη χρήση γραπτού ερωτηματολογίου 50 κλειστών ερωτήσεων. Το δείγμα της έρευνας αποτέλεσαν 312 εκπαιδευτικοί που υπηρετούσαν το σχολικό έτος 2012-2013 σε σχολεία πρωτοβάθμιας εκπαίδευσης στις εκπαιδευτικές περιφέρειες Ανατολικής και Δυτικής Θεσσαλονίκης. Από την ανάλυση και την επεξεργασία των απαντήσεων, η οποία έγινε με το πρόγραμμα SPSS for Windows, σκιαγραφείται το προφίλ των ενηλίκων εκπαιδευτικών ηλικίας 46 – 50 χρόνων, με πολλά χρόνια προϋπηρεσίας (21 – 25), στην πλειονότητά τους γυναικείου φύλου, οι οποίοι διορίστηκαν μέσω της επετηρίδας, χαμηλής κοινωνικοοικονομικής προέλευσης, κάτοχοι βασικού πτυχίου παιδαγωγικής ακαδημίας, προερχόμενοι κυρίως από αγροτικές ή ημιαστικές περιοχές. Υπάρχουν επίσης αρκετοί νεότεροι σε ηλικία εκπαιδευτικοί, οι οποίοι διορίστηκαν μέσω της διαδικασίας των εξετάσεων του Α.Σ.Ε.Π. και της ευεργετικής διάταξης της συμπλήρωσης 30μηνου ως αναπληρωτές, οι οποίοι προέρχονται κυρίως από τα μέσα κοινωνικά στρώματα, και κάτοχοι πτυχίου από τα πανεπιστημιακά παιδαγωγικά τμήματα, ως επί το πλείστον του Α.Π.Θ. και τόπο καταγωγής αστικές περιοχές. Εν κατακλείδι, το προφίλ του εκπαιδευτικού είναι αυτό του σύγχρονου επαγγελματία, που δεν αρκείται στις γνώσεις και δεξιότητες που απέκτησε στις σχολές εκπαίδευσής του, αλλά βρίσκεται σε μια συνεχή εξελικτική πορεία αναζήτησης της γνώσης και απόκτησης δεξιοτήτων σχετικών με το επάγγελμά του, κάνοντας τρόπο ζωής τη «Δια βίου μάθηση». Είναι ο εκπαιδευτικός, ο οποίος συνειδητά επέλεξε το επάγγελμά του, λόγω της αγάπης του για το παιδί και ανεξάρτητα των αρνητικών καταστάσεων που συναντά κατά την άσκησή του, αισθάνεται ικανοποίηση, έχοντας συναίσθηση των ποικίλων ρόλων που καλείται να διαχειρισθεί και των ευθυνών που η κοινωνία απαιτεί από αυτόν. Αν και η κοινωνία τον κατατάσσει χαμηλά στην ιεραρχική κλίμακα των επαγγελμάτων με τις ανάλογες απολαβές, αλλά μεγάλες απαιτήσεις, αυτός ανταποκρίνεται στο έργο του εφαρμόζοντας νέες αρχές, μεθόδους, μέσα και τεχνικές διδασκαλίας και μάθησης.
Σύνθεση ομονουκλεοζιτικών παραγώγων και ετεροκυκλικών παραγώγων πουρινών με πιθανό βιολογικό ενδιαφέρον
Authors: Θαλασσίτης Ανδρέας
Published: August 2021

Στην παρούσα διατριβή διερευνήθηκε η σύνθεση και η μελέτη της δομής βιολογικά δραστικών ετεροκυκλικών συστημάτων πουρίνης με πενταμελείς, εξαμελείς και επταμελείς δακτυλίους. Συγκεκριμένα παρασκευάστηκαν τροποποιημένοι ομο-Ν-νουκλεοζίτες πουρινών με πυριδίνη, πυρρόλιο, αζεπίνη, διαζεπίνη, πυραζόλιο, πυραζολίνη, ισοξαζολίνη και οξαζεπίνη και μελετήθηκε η βιολογική τους δράση ως αναστολείς της λιποξυγονάσης, της λιπιδικής υπεροξείδωσης, με ταυτόχρονη αναστολή της θρομβίνης.
Παραβιάσεις της εργοδοσίας σε βάρος των εργαζομένων και εξελίξεις στην εργατική νομοθεσία
Authors: Καλλιάρα Αικατερίνη
Published: August 2021

Η διατριβή μελετά το επιχειρηματικό έγκλημα ενάντια στους εργαζόμενους από τη σκοπιά της κριτικής εκγληματολογίας. Πρόκειται για την παραβίαση από τους εργοδότες των όρων και των εγγυημένων δεσμεύσεων σχετικά με την ασφαλή, αμειβόμενη και χρονικά οριοθετημένη εργασία. Αυτό το είδος εγκλήματος προκαλεί κοινωνική βλάβη και ανθρώπινη οδύνη, όπως όλα τα είδη εγκλήματος. Επίσης η μελέτη εστιάζεται στο εργατικό δίκαιο και στην εξέλιξή του που είχε σαν αποτέλεσμα ήδη από τη δεκαετία του 1990 την απορρύθμιση του παραδοσιακού μοντέλου εργασίας στην Ελλάδα. Στο τρίτο μερος της μελέτης παρουσιάζονται οι δραματικές αλλαγές στο εργατικό δίκαιο ως απόρροια των μνημονίων που εφαρμόστηκαν στην Ελλάδα από το 2010, δημιουργώντας συνθήκες φόβου και εξαθλίωσης. Τέλος, παρουσιάζονται αναλυτικά οι παραβάσεις που καταγράφονται στα αρχεία των επιθεωρήσεων εργασίας κατά τα έτη 2006-2007.
Essays on forecasting interest rates, economic activity and inflation, based on factor models of the yield curve
Authors: Αργυρόπουλος Ευθύμιος
Published: August 2021

Ο στόχος της διδακτορικής διατριβής μου ήταν να παρέχει νέες γνώσεις σχετικά με την ικανότητα της καμπύλης των επιτοκίων στην πρόβλεψη των μελλοντικών κινήσεων των μακροπρόθεσμων επιτοκίων, την οικονομική δραστηριότητα και τον πληθωρισμό.Ερευνητικά είναι τοποθετημένη στην περιοχή των χρηματοοικονομικών και της μακροοικονομικής θεωρίας. Η εργασία αποτελείται από πέντε κεφάλαια συνολικά, από τα οποία, το πρώτο είναι μια εισαγωγή στη βιβλιογραφία και τα άλλα τέσσερα είναι οι μελέτες που κάνουν εμπειρική συνεισφορά στον τομέα της δυναμικής μοντελοποίησης και πρόγνωσης της καμπύλης των επιτοκίων. Τα αποτελέσματα της διατριβής μου έχουν μεγάλο ενδιαφέρον και για τους ακαδημαϊκούς αλλά και για τους επαγγελματίες. Πρώτον, δείχνει ότι η ύπαρξη ενός πρίμ κινδύνου το οποίο είναι χρονικά μεταβαλλόμενο μπορεί να εξηγήσει την αποτυχία της Υπόθεσης των Προσδοκιών να προβλέπει μελλοντικές κινήσεις των επιτοκίων. Δεύτερον, η ικανότητα πρόβλεψης της διαφοράς επιτοκίων (spread) και του βραχυπρόθεσμου επιτοκίου στη πραγματικής κατανάλωσης μπορεί να αποδοθεί σε δύο κοινούς παράγοντες που καλύπτουν την πραγματική χρονική διάρθρωση των επιτοκίων.Τρίτον, ο παράγοντας της καμπυλότητας της καμπύλης των επιτοκίων περιέχει σημαντικές πληροφορίες για την οικονομική ανάπτυξη σε βραχυπρόθεσμο επίπεδο, ανεξάρτητα από το παράγοντα της κλίσης. Τέταρτον, το ασφάλιστρο κινδύνου του πληθωρισμού μπορεί να επηρεάσει την ικανότητα πρόβλεψης της διαφοράς επιτοκίων (spread) για το μελλοντικό πληθωρισμό σε βραχυπρόθεσμο ορίζοντα.
Σχεδιασμός θεραπείας για την καρκινοθεραπεία με ραδιοσυχνοτικό θερμοκαυτηριασμό
Authors: Ζορμπάς Γεώργιος
Published: August 2021

Ο ραδιοσυχνοτικός θερμοκαυτριασμός (RFA) αποτελεί μια από τις πιο διαδεδομένες τεχνικές που είναι βασισμένες στη μεταφορά θερμικής ενέργειας και χρησιμοποιούν αύξηση ή μείωση της θερμοκρασίας για τη θεραπεία των νεοπλασματικών όγκων. Οι μέθοδοι αυτές οδηγούν στην νέκρωση του ιστού με το μηχανισμό της πήξης. Ο RFA είναι μια ελάχιστη επεμβατική μέθοδος και πραγματοποιείται διαδερμικά.Στην εργασία αρχικά πραγματοποιήθηκε βιβλιογραφική ανασκόπηση που να επικεντρώνεται (α) σε εργασίες που περιγράφουν την αριθμητική μοντελοποίηση του RFA, και (β) σε εργαστηριακές ή κλινικές μελέτες που διαπιστώνουν την αποτελεσματικότητα του σχεδιασμού θεραπείας. Ιδιαίτερη έμφαση δόθηκε στη μελέτη των αριθμητικών τεχνικών που χρησιμοποιούνται και την ανάλυση του ρόλου των φυσικών και φυσιολογικών παραμέτρων κάθε μοντέλου. Μελετήθηκαν τέσσερα διαφορετικά μοντέλα προσομοίωσης της θεραπείας με αυξανόμενο βαθμό πολυπλοκότητας και ρεαλισμού της γεωμετρίας τους, ξεκινώντας από το μονοδιαμερισματικό μοντέλο ομογενούς ιστού και καταλήγοντας σε μοντέλα πραγματικής ανατομίας. Όλα τα υπολογιστικά μοντέλα επιλύθηκαν με αριθμητικές τεχνικές χρησιμοποιώντας τη μέθοδο των πεπερασμένων διαφορών. Επίσης περιγράφηκαν έξι διαφορετικές κλινικές περιπτώσεις για όγκους στο ήπαρ τον νεφρό και τον πνεύμονα οι οποίες διαφοροποιούσαν τα υπολογιστικά μοντέλα της ίδιας γεωμετρίας ως προς τις φυσικές και φυσιολογικές ιδιότητες των ιστών.Τα αποτελέσματα έδειξαν ότι μελετήθηκαν για πρώτη φορά ζητήματα όπως η εξάρτηση του χρόνου θεραπείας ή της κανονικότητας του διαλύματος άρδευσης των ιστών από το είδος του νεοπλάσματος. Μελετήθηκε επίσης η επίδραση ενός διακριτού αγγείου στην αποτελεσματικότητα της θεραπείας και τα αποτελέσματα θα μπορούσαν να χρησιμοποιηθούν ως οδηγός στην κλινική πρακτική κατά τον σχεδιασμό μιας συνεδρίας. Τέλος ο συνδυασμός για πρώτη φορά (α) υπολογιστικών μοντέλων με ρεαλιστική γεωμετρία (β) ιδιοτήτων ιστών από την κλινική πρακτική , και (γ) αριθμητικών τεχνικών ακρίβειας στον σχεδιασμό θεραπείας κατέδειξε ότι οι προσεγγίσεις της διαδικασίας δεν είναι εξίσου έγκυρες για όλες τις περιπτώσεις των καρκινικών όγκων.
Μετεγχειρητική αναλγησία σε επεμβάσεις ολικής αρθροπλαστικής ισχίου
Authors: Κανελλόπουλος Ηλίας
Published: August 2021

Σκοπός: Η επισκληρίδιος και η ελεγχόμενη από τον ασθενή ενδοφλέβια αναλγησία (patient-controlled analgesia, PCA) είναι καθιερωμένες μέθοδοι για την αντιμετώπιση του άλγους μετά από ολική αρθροπλαστική ισχίου (ΟΑΙ). Η περιαρθρική διήθηση είναι μια εναλλακτική μέθοδος ελέγχου του άλγους που κερδίζει έδαφος λόγω της απλότητας της και, ενδεχομένως, των λιγότερων ανεπιθύμητων ενέργειών της. Η μελέτη μας έχει ως στόχο να αξιολογήσει την αποτελεσματικότητα και ασφάλεια της περιαρθρικής διήθησης στην αντιμετώπιση του άλγους μετά από ΟΑΙ. Υλικό και Μέθοδοι: Εξήντα τρεις ασθενείς που υποβλήθηκαν σε ΟΑΙ με ραχιαία αναισθησία επιλέχθηκαν τυχαία να λάβουν μετεγχειρητική αναλγησία με συνεχή επισκληρίδιο έγχυση με ροπιβακαΐνη (ομάδα επισκληριδίου), ή με διεγχειρητική περιαρθρική διήθηση με ροπιβακαΐνη, κλονιδίνη, μορφίνη, επινεφρίνη και κορτικοστεροειδή (ομάδα διήθησης) ή με PCA με μορφίνη (ομάδα PCA). PCA με μορφίνη χορηγήθηκε ως αναλγησία διάσωσης σε όλες τις ομάδες. Καταγράψαμε την κατανάλωση μορφίνης και εκτιμήσαμε την ένταση του πόνου σε ηρεμία και κίνηση χρησιμοποιώντας την οπτική αναλογική κλίμακα (visual analog scale, VAS), την απώλεια αίματος από την παροχέτευση του τραύματος και τη μέση αρτηριακή πίεση (mean arterial pressure, MAP) 1, 6, 12 και 24 ώρες μετεγχειρητικά. Αποτελέσματα: Η χρήση της περιαρθρικής διήθησης απέφερε σημαντική μείωση στην κατανάλωση μορφίνης σε σύγκριση με την ομάδα PCA και παρόμοια κατανάλωση με την ομάδα επισκληριδίου. Αυτό συνοδεύτηκε από σημαντική μείωση της έντασης του πόνου σε κατάσταση ηρεμίας στις 6, 12 και 24 ώρες και σε κίνηση στις 6 και 12 ώρες μετεγχειρητικά σε σύγκριση με την ομάδα PCA. Δεν υπήρχε καμία διαφορά στις ανεπιθύμητες ενέργειες μεταξύ των τριών ομάδων. Στις 24 ώρες μετεγχειρητικά η MAP ήταν υψηλότερη στην ομάδα PCA (p <0,05) και η απώλεια αίματος ήταν χαμηλότερη στην ομάδα διήθησης (p <0,05).Συμπεράσματα: Η περιαρθρική διήθηση στη μελέτη μας παρείχε καλύτερη αναλγησία από την PCA με μορφίνη μετά από ΟΑΙ και μείωσε την κατανάλωση οπιοειδών μετεγχειρητικά, ενώ δεν εμφανίστηκε κάποια ανεπιθύμητη ενέργεια από τη χρήση της. Η διήθηση φαίνεται να είναι εξίσου αποτελεσματική με την επισκληρίδιο αναλγησία.
Συμβολή στη μη γραμμική ανάλυση ράβδων υποβαλλόμενων σε στρεπτική φόρτιση
Authors: Τσίπηρας Βασίλειος
Published: August 2021

Η παρούσα διδακτορική διατριβή αποτελεί συμβολή στη μη γραμμική ανάλυση ράβδων υποβαλλόμενων σε στρεπτική φόρτιση. Συγκεκριμένα διατυπώνονται καινοτόμες θεωρίες στρέψης για τη διερεύνηση και επίλυση σειράς προβλημάτων που συναντώνται στην επιστήμη του μηχανικού. Τα προβλήματα αυτά είναι η μη γραμμική ελαστική στατική ή δυναμική ανάλυση ράβδου υπό ανομοιόμορφη στρέψη με ή χωρίς επιρροή δευτερογενών διατμητικών παραμορφώσεων και η μη γραμμική ελαστοπλαστική στατική ανάλυση ράβδου υπό ομοιόμορφη ή ανομοιόμορφη στρέψη με ή χωρίς επιρροή δευτερογενών διατμητικών παραμορφώσεων. Τα σχετικά προβλήματα συνοριακών τιμών και αρχικών συνοριακών τιμών που μορφώνονται επιλύονται αριθμητικά εφαρμόζοντας τη Μέθοδο Συνοριακών Στοιχείων, τη Μέθοδο Αναλογικής Εξίσωσης και την Πεδιακή Μέθοδο Συνοριακών Στοιχείων. Τα προβλήματα συνοριακών τιμών υπολογισμού των συναρτήσεων στρέβλωσης διατυπώνονται λαμβάνοντας υπόψη τη διαφορική εξίσωση ισορροπίας σε επίπεδο υλικού σημείου κατά τη διαμήκη διεύθυνση (και την αντίστοιχη συνορ. συνθήκη). Ως εκ τούτου δεν υπόκεινται στους περιορισμούς της Θεωρίας Λεπτότοιχων Διατομών.
Αξιολόγηση του κόστους και της αποτελεσματικότητας των προληπτικών μέτρων των ελληνικών τελωνειακών αρχών έναντι της νόσου των πτηνών (H5N1) και της νέας γρίπης (H1N1)
Authors: Μαμμά Μαρία
Published: August 2021

Oι κατευθυντήριες οδηγίες εμβολιασμού σε πολλές χώρες συστήνουν τονεμβολιασμό έναντι της γρίπης σε ‘υψηλού κινδύνου’ πληθυσμιακές ομάδες, στιςοποίες συμπεριλαμβάνονται και οι τελωνειακοί υπάλληλοι. Ο στόχος μας ήταν νααξιολογήσουμε την οικονομική επίπτωση του προγράμματος εμβολιασμού έναντι τηςγρίπης στους τελωνειακούς υπαλλήλους σε σχέση με τη συμμετοχή τους στοπρόγραμμα.Αναπτύξαμε ένα αναλυτικό υπολογιστικό μοντέλο προσομοίωσης λήψηςαποφάσεων, στο οποίο συμπεριλήφθηκαν δυναμικά στοιχεία μετάδοσης με στόχοτον υπολογισμό της οικονομικής επίπτωσης μιας σειράς από σενάρια με διαφορετικάποσοστά προσβολής, ποσοστά εκδήλωσης συμπτωμάτων και ποσοστά συμμετοχήςτων τελωνειακών υπαλλήλων. Χρησιμοποιώντας ένα ατομικό ερωτηματολόγιο,υπολογίσαμε επίσης σε πραγματικό χρόνο την οικονομική επίπτωση της εθνικήςκαμπάνιας έναντι της εποχιακής και της πανδημικής γρίπης την περίοδο 2009/2010.Η εισαγωγή του προγράμματος έναντι της εποχιακής και της νέας γρίπης(Η1Ν1) στους τελωνειακούς υπαλλήλους στην Ελλάδα ήταν σχετικά ανέξοδη (<36Ευρώ/τελωνειακό υπάλληλο) και παρουσίαζε εξοικονόμηση κόστους σε όλα τασενάρια γρίπης που μελετήθηκαν, στα οποία η συμμετοχή των τελωνειακώνυπαλλήλων ήταν 100%. Όταν το ποσοστό συμμετοχής ήταν 50%, ο εμβολιασμόςέναντι της γρίπης δεν παρουσίαζε εξοικονόμηση κόστους σε κανένα από τα σενάριαγρίπης που μελετήθηκαν με ποσοστό εκδήλωσης συμπτωμάτων 50%.Εξαιτίας της εθνικής καμπάνιας της περιόδου 2009/2010, το ποσοστόσυμμετοχής στο πρόγραμμα εμβολιασμού έναντι της εποχιακής γρίπης αυξήθηκεαπό 1,9% σε 7,2%. Ωστόσο παρέμεινε χαμηλότερο από το όριο καθαρού οφέλους,το οποίο υπολογίστηκε από το μαθηματικό μας μοντέλο.Το ποσοστό συμμετοχής στο πρόγραμμα εμβολιασμού αποτελεί κυρίαρχοστόχο κόστους-οφέλους για την οικονομική αποτελεσματικότητα του προγράμματος έναντι της εποχιακής και της πανδημικής γρίπης. Μια πιο οργανωμένη προσέγγισηαπαιτείται για την αύξηση της εμβολιαστικής κάλυψης έναντι της γρίπης σε ευάλωτεςεργασιακές ομάδες, όπως είναι οι τελωνειακοί υπάλληλοι.
Ανίχνευση των μoρίων προσκόλλησης, αγγειογένεσης και εξωκυττάριας θεμέλιας ουσίας σε καρκινώματα του παχέος εντέρου
Authors: Σκούφη Ουρανία
Published: August 2021

Στη καρκινογένεση του παχέος εντέρου συμμετέχουν η κληρονομικότητα, οι περιβαλλοντικοί παράγοντες και η διατροφή, ενώ συμβάλλουν επίσης ογκογονίδια , ογκοκατασταλτικά ογκογονίδια, μόρια προσκόλλησης, αγγειογένεσης και εξωκυττάριας θεμέλιας ουσίας.Σκοπός: η ανοσοϊστοχημική μελέτη μορίων προσκόλλησης, αγγειογένεσης και εξωκυττάριας ουσίας σε καρκινώματα παχέος εντέρου και η πιθανή ανάδειξη νέων μοριακών δεικτών-βιοδεικτών με σημαντικό ρόλο στην παθογένεια της νόσου, με απώτερο στόχο την αξιοποίησή τους στη θεραπεία, χημειοπρόληψη και πρόγνωση της νόσου.Υλικό: στη μελέτη συμμετείχαν 69 περιπτώσεις καρκίνου παχέος εντέρου, που είχαν υποβληθεί σε κολεκτομή, έλαβαν μετεγχειρητικά 5- φθοριοουρακίλη (5-FU) και παρακολουθούνταν στην Ογκολογική Κλινική . Μέθοδος: εγινε ανοσοϊστοχημική χρώση για τις πρωτεΐνες Ε-καντερίνη, β-κατενίνη, κλωντίνη-1, συνδεκάνη-1, CD44, ICAM-1/CD54 καθώς και CD31, CD105 σε τομές από φυσιολογικό βλεννογόνο και καρκινικό ιστό.Αποτελέσματα: 46(66,7%), 69 (100 %), και 67 (97,1%) των όγκων του παχέος εντέρου, εκφράζουν την ανοσοχρώση για κλωντίνη-1, Ε-καντερίνη και β-κατενίνη, αντίστοιχα. Μεταξύ των συνολικών περιπτώσεων η CD54 απέβη θετική σε 94,2%, η CD138 σε 89,9% και το CD44 σε 81,15%. Παράλληλα, εκτιμήθηκαν η MVD-CD31 και η MVD-CD105. Βρέθηκε μειωμένη έκφραση της κλωντίνης-1 σε καρκινώματα παχέος εντέρου ενώ στατιστικά σημαντική ήταν η συσχέτισή της με την Ε-καντερίνη και την β- κατενίνη. Η έκφραση της κλωντίνης -1 συνδέεται με τον ιστολογικό τύπο του όγκου. Η έκφραση της β-κατενίνης φαίνεται να μειώνει τον κίνδυνο κακής έκβασης των ασθενών με καρκίνο παχέος εντέρου, ενώ υψηλότερα επίπεδα της CD54, αυξάνει τη δυσμενή πρόγνωση. Η έκφραση της CD105 συνδέθηκε με διήθηση φλεβών (p<0.0001), λεμφαδένων (p=0.039) και μεταστάσεις ήπατος (p<0.0001). Η έκφραση της CD105 στα νεοπλασματικά κύτταρα σχετίζεται με την Ε-καντερίνη και την β-κατενίνη (p< 0.001 και p=0.068 αντίστοιχα), αλλά όχι με την κλωντίνη-1(p=0.78). Η αυξημένη CD105 - MVD ήταν ισχυρός προγνωστικός δείκτης υποτροπής της νόσου (p<0.010) και φτωχής επιβίωσης των ασθενών. Όμως απαιτούνται περαιτέρω έρευνες για τον ρόλο τους.Συμπεράσματα:Απώλεια της έκφρασης της κλωντίνης-1, μειορύθμιση (αρνητική ρύθμιση) του συμπλόκου Ε-καντερίνης/β-κατενίνης, και υψηλής CD105-MVD μπορεί να παίζουν σημαντικό ρόλο στην υψηλή συχνότητα αγγειακής και λεμφικής διήθησης, στη μετάσταση και την πρόγνωση σε ασθενείς με καρκίνο παχέος εντέρου, αλλά απαιτούνται περαιτέρω μελέτες για να αποσαφηνιστεί ο ρόλος τους στον καρκίνου του παχέος εντέρου. Επίσης, η έκφραση της ICAM-1 σχετίζεται με μετάσταση στους λεμφαδένες και δυσμενή πρόγνωση στον καρκίνο παχέος εντέρου.
Ιστοπαθολογική, ανοσοϊστοχημική και μοριακή διερεύνηση της φλεγμονής του πλακούντα
Authors: Ζαφειρέλη Μαρία-Μαργαρίτα
Published: August 2021

Σκοπός της παρούσας μελέτης είναι: 1) Να μελετηθεί ως προς την αιτιολογία της η χρόνια λαχνίτιδα σε πλακούντες περιγεννητικής νεκροτομής, ώστε με εξειδικευμένες τεχνικές να εντοπισθούν πιθανοί λανθάνοντες λοιμώδεις παράγοντες και να διαχωρισθεί η χρόνια λαχνίτιδα λοιμώδους αιτιολογίας από την χρόνια λαχνίτιδα αγνώστου αιτιολογίας (VUE). 2) Να διαπιστωθούν ιστολογικές διαφορές μεταξύ χρόνιας λαχνίτιδας λοιμώδους αιτιολογίας και χρόνιας λαχνίτιδας αγνώστου αιτιολογίας (VUE). 3) Να μελετηθούν ανοσοϊστοχημικά οι κυτταρικοί φλεγμονώδεις πληθυσμοί στις 2 ομάδες, ώστε να εντοπισθούν πιθανές διαφορές που θα βοηθούν στο διαχωρισμό μεταξύ λοιμώδους λαχνίτιδας και λαχνίτιδας αγνώστου αιτιολογίας. […]
Μελέτη των μεταβολών του αστικού ιστού της Θεσσαλονίκης (1430 - 2000) με τη χρήση γεωπληροφοριακού συστήματος
Authors: Δημουλά Σοφία
Published: August 2021

Η παρούσα διατριβή έχει ως θέμα τη διερεύνηση και μελέτη των μεταβολών του οδικού δικτύου και του πολεοδομικού ιστού της Θεσσαλονίκης, για το χρονικό διάστημα 1430 – 2000. Αποτελεί εφαρμογή των Γεωπληροφοριακών Συστημάτων (ΓΣΠ), μέσω των οποίων αποτυπώνονται και αναπαρίστανται οι μεταβολές του αστικού ιστού. Η δομή της εργασίας αναπτύσσεται ως εξής:Στο 1ο Κεφάλαιο παρουσιάζεται το αντικείμενο και οι στόχοι της μελέτης, όπως και η μεθοδολογία που ακολουθήθηκε κατά τα στάδια της έρευνας. Στο Κεφάλαιο 2 γίνεται ανασκόπηση των βασικών αρχών των ΓΣΠ. Περιγράφεται η δομή τους, τα βασικά χαρακτηριστικά των χωρικών και περιγραφικών δεδομένων, η έννοια και σημασία του χάρτη σε ένα ΓΣΠ, όπως τέλος και οι δυνατότητές τους στη σύγχρονη χαρτογραφία.Στο Κεφάλαιο 3 παρουσιάζεται ο ρόλος και η συμβολή των ΓΣΠ στον τομέα της ιστορικής έρευνας. Διερευνάται η ιδιαίτερη σημασία της έννοιας του χρόνου στην παρακολούθηση των φαινομένων στην ιστορική έρευνα και οι υφιστάμενες μέθοδοι διαχείρισης του χρόνου μέσω των ΓΣΠ. Στο Κεφάλαιο 4 μελετάται η χωροταξική κατανομή των εθνοτήτων στον αστικό ιστό της Θεσσαλονίκης, από τον 15ο ως τις αρχές του 20ου αιώνα. Αποτυπώνεται η σύνθεση των συνοικιών ανά εθνότητα κατοίκων (Χριστιανοί, Μουσουλμάνοι, Εβραίοι), κατά τον 15ο, 16ο και έως τις αρχές του 20ου αιώνα. Καταγράφεται και αναλύεται επίσης η κατανομή των χρήσεων γης στις συνοικίες στις αρχές του 20ου αιώνα.Στο Κεφάλαιο 5 γίνεται διερεύνηση και παρουσίαση της χωροχρονικής εξέλιξης των συνοικιών της Θεσσαλονίκης, από τις αρχές του 20ου αιώνα έως τις σημερινές ενορίες του κέντρου της πόλης, όπως επίσης και η μεταβολή της έκτασης των συνοικιών της Θεσσαλονίκης, από τον 16ο έως τις αρχές του 20ου αιώνα. Στο Κεφάλαιο 6 παρουσιάζονται οι μεταβολές του οδικού δικτύου της Θεσσαλονίκης ως την πυρκαγιά του 1917. Αποτυπώνονται επί χάρτου τα έργα υποδομής στα τέλη του 19ου αιώνα, οι μεταβολές του οδικού δικτύου λόγω των πολλαπλών πυρκαγιών, και η ιστορία της ονοματοδοσίας των οδών. Επίσης, γίνεται αναλυτική σύγκριση των παλαιών εμπορικών οδών με τους σημερινούς αντίστοιχους οδικούς άξονες.Στο Κεφάλαιο 7 επιχειρείται μια συγκριτική παρουσίαση και χαρτογραφική αποτύπωση του οδικού δικτύου της Θεσσαλονίκης, πριν και μετά την πυρκαγιά του 1917. Μέσω του ΓΣΠ, παρουσιάζονται τα οδικά τμήματα που πλέον έχουν καταργηθεί, όπως επίσης και αυτά που εξακολουθούν να αποτελούν μέρος του σύγχρονου οδικού δικτύου της πόλης. Στο Κεφάλαιο 8 προσεγγίζεται η ‘εικόνα’ των δρόμων της Θεσσαλονίκης μέσα από τους Επαγγελματικούς Οδηγούς των ετών 1908, 1910 και 1915, με την ταυτοποίηση οδικών τμημάτων και περιοχών που ήταν γνωστά αποκλειστικά από οθωμανικά τοπωνύμια. Η εργασία ολοκληρώνεται με την παράθεση των συμπερασμάτων και των προτάσεων (Κεφάλαιο 9) μέσα από την επισκόπηση των κύριων σημείων της διατριβής, καθώς και με τα στοιχεία που χαρακτηρίζουν την πρωτοτυπία της και τη συμβολή της στην εξέλιξη της επιστήμης.
Archaeology for the people? Greek archaeology and its public
Authors: Σακελλαριάδη Αναστασία
Published: August 2021

Η διδακτορική διατριβή με τίτλο Αρχαιολογία για τον κόσμο; Η ελληνική αρχαιολογία και το κοινό της: ανάλυση του κοινωνικοπολιτικού και οικονομικού ρόλου της αρχαιολογίας στην Ελλάδα εκπονήθηκε στο Institute of Archaeology του University College London (UCL, 2006 – 2011) με την οικονομική υποστήριξη του Institute of Archaeology, UCL, του Graduate School, UCL, του Ιδρύματος Προποντίς και του Ιδρύματος Ι.Φ. Κωστόπουλου.Το πρόγραμμα είχε ως στόχο να απαντήσει στα εξής ερωτήματα:•Ποιά είναι η σχέση μεταξύ αρχαιολογίας και τοπικών κοινωνιών στην Ελλάδα ως προς τις κοινωνικές, οικονομικές και πολιτικές της επιπτώσεις; Με ποιόν τρόπο και για ποιούς λόγους εξελίχτηκε η σχέση αυτή;•Ποιές είναι οι δημόσιες αξίες της αρχαιολογίας στην Ελλάδα και πώς αυτές έχουν αλλάξει κάτω από την επιρροή κοινωνικοπολιτικών και οικονομικών αλλαγών;•Ποιός είναι ο σκοπός και οι επιμέρους στόχοι της ελληνικής αρχαιολογίας σήμερα όπως διαφαίνονται στις προτεραιότητες της Αρχαιολογικής Υπηρεσίας;•Ποιές στρατηγικές θα μπορούσε να εφαρμόσει η αρχαιολογία στην Ελλάδα προκειμένου να ενισχύσει τον κοινωνικοπολιτικό και οικονομικό της ρόλο και να γίνει πιο ανταποδοτική και πιο συναφής με τη σημερινή κοινωνία; Το απώτερο ερώτημα που το ερευνητικό πρόγραμμα αυτό έθεσε ήταν: «για ποιον ασκείται η αρχαιολογία στην Ελλάδα;»Το πρόγραμμα εκπονήθηκε μέσω της μελέτης τριών περιπτώσεων και του συνδυασμού ποσοτικών και ποιοτικών ερευνητικών μεθόδων. Διερευνήθηκαν οι τοπικές κοινωνίες Κρηνίδων Καβάλας (δίπλα στον αρχαιολογικό χώρο της αρχαίας πόλης των Φιλίππων), Δισπηλιού Καστοριάς (δίπλα στον αρχαιολογικό χώρο του παραλίμνιου προϊστορικού οικισμού του Δισπηλιού) και Δελφών Φωκίδας (δίπλα στον αρχαιολογικό χώρο του αρχαίου ιερού των Δελφών).Συγκεντρώθηκαν 284 συνεντεύξεις - ερωτηματολόγια με κατοίκους των τοπικών κοινωνιών, 29 ημιδομημέμενες συνεντεύξεις με τοπικούς ενδιαφερόμενους φορείς και αρχαιολόγους, σχόλια συμμετεχόντων στην έρευνα ερωτηματολογίων, σημειώσεις έρευνας πεδίου, στατιστικά στοιχεία (κρατικός προϋπολογισμός, απογραφή πληθυσμού, οικονομική δραστηριότητα ανά περιοχή και σε σχέση με υπηρεσίες τουρισμού, επισκεψιμότητα αρχαιολογικών χώρων και μουσείων), αρχειακό υλικό (δημοτικά αρχεία και ICOMOS Documentation Centre), προωθητικό υλικό από τους σχετικούς Δήμους και Νομαρχίες. Η ανάλυση των δεδομένων έγινε με τη χρήση των λογισμικών SPSS (Statistical Package for Social Sciences) και Nvivo (Computer-Assisted Qualitative Data Analysis Software).Συνοπτικά, το βασικό συμπέρασμα του ερευνητικού προγράμματος ήταν ότι η σχέση μεταξύ αρχαιολογίας και τοπικών κοινωνιών στην Ελλάδα αποτελεί μία αρένα διαμορφωμένη με τους όρους που έχει θέσει το εθνικό αφήγημα και όπου διάφορα συμφέροντα προβάλλονται και ανταγωνίζονται το ένα το άλλο. Το ύψιστο ιδανικό του έθνους όπως εξυπηρετείται από την αρχαιολογία προς το παρόν φαίνεται να επιβιώνει αλώβητο από την καθημερινή μάχη μεταξύ προστασίας των αρχαιοτήτων και άλλων συμφερόντων. Ωστόσο, η δημόσια ωφέλεια από την αρχαιολογία, όπως την οραματίστηκε ο νομοθέτης από τις απαρχές του ελληνικού κράτους, δεν έχει ακόμα επιτευχθεί.